ห่วงวิกฤตอียูลามทั่วทวีปกระทบไทย
คลังวิตกวิกฤตเศรษฐกิจในอียูไม่จบง่าย จะกระทบไทยแน่
19 ส.ค. 2554

คลังวิตกวิกฤตเศรษฐกิจในอียูไม่จบง่าย จะกระทบไทยแน่
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) เปิดเผยว่า วิกฤตเศรษฐกิจสหภาพยุโรป (อียู) ในกลุ่มพิกส์ (PIIGS) ประกอบด้วย โปรตุเกส อิตาลี ไอร์แลนด์ กรีซ และสเปน ซึ่งปัญหาเศรษฐกิจลุกลามมาถึงประเทศอิตาลีจะยังไม่ส่งผลกระทบต่อเศรษฐกิจไทย เพราะไทยมีปริมาณการค้ากับกลุ่มพิกส์เพียง 12% มีสัดส่วนนักท่องเที่ยวที่เดินทางเข้าไทยต่อปีไม่เกิน 1.5 แสนคน ซึ่งถือว่ามีสัดส่วนที่น้อย
อย่างไรก็ตาม หากวิกฤตของกลุ่มอียูขยายวงกว้างมากขึ้น จะทำให้เกิดผลกระทบทางอ้อมกับไทย เพราะสัดส่วนการส่งออกของกลุ่มอียูคิดเป็น 10% ของการส่งออกไทย แต่อีกด้านหนึ่งจะส่งผลบวกทำให้มีการเคลื่อนย้ายเงินลงทุนประเทศที่มีเศรษฐกิจดีกว่า ซึ่งรวมถึงไทยด้วย
“สศค.เป็นห่วงว่าปัญหาจะไม่จบลงง่ายๆ และลุกลามไปทั้งภูมิภาคยุโรป ซึ่งตรงนั้นจะมีปัญหากับไทยแน่ๆ เพราะไทยมีสัดส่วนการค้ากับภูมิภาคนี้สูงถึง 10%” นายนริศ กล่าว
สำหรับปัญหาของประเทศอิตาลีเกิดจากปัญหาภาคการคลัง ที่มีการก่อหนี้สาธารณะสูงถึง 135% เมื่อเทียบกับผลิตภัณฑ์มวลรวมภายในประเทศ (จีดีพี) ขณะที่การขยายตัวเศรษฐกิจนั้นขยายตัวได้ต่ำ ทำให้มีเงินไม่พอชำระหนี้ทำให้ไม่มีรายได้เพียงพอไปชำระเงินกู้ ขณะเดียวกันก็ไม่สามารถใช้นโยบายการเงินเพื่อแก้ไขปัญหาได้ เพราะมีการใช้สกุลเงินยูโรรวมกับภูมิภาค รวมถึงความขัดแย้งกันด้านนโยบายการใช้จ่ายระหว่างนายกรัฐมนตรี กับ รมว.คลัง ของอิตาลี ทำให้ปัญหาไม่ได้รับการแก้ไขโดยเร็ว